**Upisi u 1. razred osnovne glazbene škole**

# Liste kandidata

Liste kandidata koji su prešli bodovni prag za upis u 1. razred osnovne glazbene škole bit će objavljene na mrežnim stranicama Škole te u oglasnom ormariću u prizemlju škole.

Za svaki instrument za koji postoje prijavljeni kandidati bit će objavljena posebna lista, a u dodatku lista kandidata koji se o željenom instrumentu nisu izjasnili. Kako se kandidati mogu izjasniti za više instrumenata, tako se svako pojedino ime može nalaziti na više lista.

# Pravila upisa

Roditelj/staratelj kandidata pri upisu treba ispuniti i potpisati jedan (1) primjerak **Upisnice** te dva (2) primjerka **Ugovora o uvjetima pohađanja programa Umjetničke škole Franje Lučića**, od kojih jedan ostaje njemu, a drugi Školi.

## I. krug upisa, od 10. do 17. lipnja

* U I. krugu upisa upisati se mogu oni kandidati čija se imena na listi za pojedini instrument nalaze iznad crte ili će se iznad crte naći prije njegova završetka **17. lipnja u 13 sati**.
* Upisi se vrše u tajništvu škole, svakim danom osim blagdana i vikenda, **od 10 do 13 sati**.
* Kandidati čija se imena nalaze iznad crte na više lista biraju koji će instrument upisati. U pravilu svaki kandidat upisuje samo jedan instrument.
* Kada kandidat čije je ime navedeno na više lista ostvari upis na određeni instrument njegovo se ime briše sa svih preostalih lista te se, u slučaju da se na nekoj od njih nalazio iznad crte, crta pomiče za jedno mjesto prema dolje. Na taj način kandidati koji su se nalazili ispod crte mogu steći izravno pravo upisa.
* Kandidatima čija su imena na listama instrumenata objavljena iznad crte, a nisu upisali neki drugi instrument upisno se mjesto čuva **do završetka I. kruga upisa, tj. do 13 sati 17. lipnja.**

## Upisi na preostala slobodna mjesta

* Po isteku I. kruga upisa svi kandidati čija se imena nalaze na bilo kojoj od lista mogu se upisati na preostala slobodna mjesta na instrumentima, neovisno o tome na kojoj se listi njihova imena nalaze. Ovo se odnosi na sve dotad neupisane kandidate, pa tako i na one koji su na listama instrumenata bili ispod crte, kao i na one sa liste neopredijeljenih.
* Upisi na preostala slobodna mjesta odvijaju se u tajništvu škole, radnim danom od 10 do 13 sati u periodu **od 20. lipnja do 8. srpnja te od 22. kolovoza do 2. rujna.**

# Za upis u prvi razred glazbene škole potrebno je donijeti:

* original ili kopiju rodnog lista
* original ili kopiju domovnice
* JMBG i OIB (upisuje se u predviđene rubrike u Ugovoru)